**ΑΠΟΦΑΣΗ ΤΗΣ 591/30.11.2023 ΣΥΝΕΛΕΥΣΗΣ ΤΟΥ ΤΜΗΜΑΤΟΣ ΦΙΛΟΛΟΓΙΑΣ ΤΟΥ ΑΡΙΣΤΟΤΕΛΕΙΟΥ ΠΑΝΕΠΙΣΤΗΜΙΟΥ ΘΕΣΣΑΛΟΝΙΚΗΣ**

H Συνέλευση του Τμήματος Φιλολογίας της Φιλοσοφικής Σχολής του Αριστοτελείου Πανεπιστημίου Θεσσαλονίκης κατόπιν εκτενούς συζητήσεως για τη σχεδιαζόμενη από το Συμβούλιο του Ιδρύματος του Δημοκριτείου Πανεπιστημίου Θράκης συγχώνευση των Τμημάτων Ελληνικής Φιλολογίας, Ιστορίας και Εθνολογίας και Γλώσσας, Φιλολογίας και Πολιτισμού Παρευξεινίων Χωρών του Δ.Π.θ. εκφράζει την αντίθεσή της σε αυτή την ενέργεια, καλεί σε συλλογική δράση όλα τα Τμήματα Φιλολογίας και εκδίδει το ακόλουθο ψήφισμα:

Η συγχώνευση των τριών Τμημάτων είναι επιστημονικά και ακαδημαϊκά ατεκμηρίωτη. Καταργεί τη διάκριση των επιστημονικών κλάδων, καθώς είναι αδύνατον οι φοιτητές και οι φοιτήτριες του μελλοντικού αυτού Τμήματος να σπουδάσουν και τα τρία αυτά αντικείμενα (φιλολογία, ιστορία, εθνολογία, πολιτισμό Παρευξείνιων περιοχών). Δημιουργεί, παράλληλα, ασάφεια ως προς την κατοχύρωση των επαγγελματικών δικαιωμἀτων των αποφοίτων στον κλάδο Π.Ε. 02, καθώς με το σχεδιασμό αυτό ενδέχεται να προστεθούν στον ήδη πολυπληθή κλάδο των φιλολόγων υπό διορισμό και οι απόφοιτοι του Πολιτισμού Παρευξεινίων Χωρών χωρίς να διαθέτουν την απαραίτητη επιστημονική γνώση.

 Η Συνέλευση του Τμήματος Φιλολογίας εκφράζει την έντονη αντίθεσή της στη μονομερώς σχεδιαζόμενη από το Συμβούλιο του Ιδρύματος του Δημοκριτείου Πανεπιστημίου Θρἀκης συγχώνευση των τριών Τμημάτων χωρίς να έχει ληφθεί υπόψη η θέση των ίδιων των Τμημάτων απέναντι σε αυτό το ενδεχόμενο. Καλεί το Συμβούλιο Ιδρύματος του Δ.Π.Θ. να δείξει εμπράκτως το ενδιαφέρον του για τις Ανθρωπιστικές Επιστήμες στην ελληνική περιφέρεια και ειδικά στη Θράκη, αναθεωρώντας τη στάση του, που θα οδηγήσει στην υποβάθμιση του υγιούς Τμήματος Ελληνικής Φιλολογίας (το οποίο διακρίνεται για την πολύ ικανοποιητική του επιλεξιμότητα, τις επαγγελματικές προοπτικές των αποφοίτων του και διαθέτει ακαδημαϊκό προσωπικό εγνωσμένου κύρους) και στη δημιουργία ενός Τμήματος με ασαφή και επιστημονικά ανυπόστατο προσανατολισμό. Το Συμβούλιο Ιδρύματος του Δ.Π.Θ. καλείται να εμπλακεί σε παραγωγικό διάλογο με τα τρία Τμήματα, προκειμένου να προκύψει μία επιστημονικά και ακαδημαϊκά πρόσφορη λύση του ζητήματος.